**Patricia "Patsy" Reddy** (17. toukokuuta 1954 Matamata, Uusi-Seelanti) on uusiseelantilainen asianajaja, lainopillinen neuvonantaja ja virkamies, joka on toiminut useiden uusiseelantilaisten yritysten ja hallinnollisten elinten hallituksessa. Hänet valittiin vuonna 2016 Uuden-Seelannin kenraalikuvernööriksi. Hän toimi virassa lokakuuhun 2021 asti, jonka jälkeen häntä seurasi virassa Cindy Kiro.

Nuoruus ja opiskelu
-------------------

Patricia Reddy syntyi Matamatassa 1954. Hän kasvoi Te Ākaussa ja Minginuissa, joissa hänen vanhempansa työskentelivät opettajina. Koulunsa Reddy kävi Hamiltonissa, johon perhe oli muuttanut hänen ollessa kuusivuotias.

Reddy opiskeli oikeustiedettä Wellingtonin Victoria-yliopistossa, josta hän valmistui oikeustieteiden kandidaatiksi 1976 ja maisteriksi 1979. Tämän jälkeen Reddy toimi yliopistossa opettajana.

Ura
---

Reddy aloitti 1982 lakitoimisto Watts and Pattersonilla, ja hänestä tuli seuraavana vuonna yrityksen ensimmäinen naispuolinen osakas. Hän siirtyi 1987 Brierley Investmentsin palvelukseen. Brierleyllä Reddy työskenteli 11 vuoden ajan ja oli mukana useissa yrityssulautuksissa ja -ostoissa. Hän osallistui muun muassa Air New Zealandin yksityistämiseen ja emissioon sekä Skycity Entertainment Groupin perustamiseen ja emissioon. Hän edusti Brierleytä kummankin yrityksen hallituksessa ja toimi Skycityn varapuheenjohtajana vuoteen 2008.

Reddy on toiminut useiden yritysten ja hallinto-organisaatioiden hallitus- ja konsulttitehtävissä. Air New Zealandin ja Skycityn lisäksi hän on ollut Telecom New Zealandin, Southern Petroleumin ja Uuden-Seelannin postin ulkopuolisena hallitusjäsenenä. Reddy on toiminut myös Uuden-Seelannin elokuvakomission ja Education Payrollin puheenjohtajana sekä liikenneviraston varapuheenjohtajana.

Reddy luovutti 2016 Uuden-Seelannin hallitukselle yhdessä Michael Cullenin kanssa tekemänsä tutkimuksen maan tiedusteluorganisaatioista, GCSB:stä ja SIS:stä. GCSB:llä on ollut lupa vakoilla vain ulkomaalaisia, mutta Cullenin–Reddyn-raporti suositteli organisaatioille yhtenäistä lainsäädäntöä.

Maaliskuussa 2016 tiedotettiin Elisabeth II, Uuden-Seelannin kuningattaren, nimittäneen Pääministeri John Keyn ehdotuksesta Reddyn Uuden-Seelannin kenraalikuvernööriksi väistyvän Jerry Mateparen tilalle. Reddy vannoi virallisesti virkavalan syyskuun 28. päivänä 2016, jolloin hänestä tuli Uuden-Seelannin kahdeskymmenesensimmäinen kenraalikuvernööri. Hän on kolmas naispuolinen kenraalikuvernööri Uudessa-Seelannissa.

Yksityiselämä
-------------

Patsy Reddy miehensä David Gascoignen kanssa.
Reddy on naimisissa juristi David Gascoignen kanssa. He asuvat Wellingtonissa, mutta heillä on asunto myös Wairarapassa.

Kunnianosoitukset
-----------------

* Uuden-Seelannin ansioritarikunta (Uusi-Seelanti, 2014)
* Kuningattaren palveluksen ritarikunta (Uusi-Seelanti, 2016)
* Pyhän Johanneksen ritarikunta (Iso-Britannia, 2016)

Wellingtonin Victoria-yliopisto myönsi Reddylle oikeustieteen kunniatohtorin arvon vuonna 2017.

Lähteet
-------

1. ↑  Dame Cindy Kiro sworn in as Governor-General  21.10.2021. RNZ. Viitattu 22.5.2022. (englanniksi)
2. ↑  New Zealand: Current Government *The Statesman's Yearbook*. Palgrave Macmillan. Viitattu 1.1.2017. (englanniksi)
3. 1 2  New Governor-General: Who is Dame Patsy Reddy? *Nzherald.co.nz*.  22.3.2016. NZME. Viitattu 1.1.2017. (englanniksi)
4. 1 2 3  Dame Patsy Reddy - Biographical Notes (pdf) New Zealand Government.  Arkistoitu 7.4.2016. Viitattu 1.1.2017. (englanniksi)
5. ↑  Nicholas Jones: GCSB to spy on New Zealanders under new legislation *Nzherald.co.nz*.  15.8.2016. NZME. Viitattu 1.1.2017. (englanniksi)
6. ↑  "PM welcomes Dame Patsy Reddy as the next Governor-General". Press release. 22 March 2016. .
7. ↑  The Queen's Birthday Honours List 2014 Department of the Prime Minister and Cabinet. Viitattu 15.4.2021. (englanniksi)
8. ↑  Announcement of honours for Dame Patsy Reddy *The Beehive*. Viitattu 15.4.2021. (englanniksi)
9. ↑  Page 13264 | Issue 61619, 16 June 2016 | London Gazette | The Gazette *www.thegazette.co.uk*. Viitattu 15.4.2021.
10. ↑  Governor-General to receive honorary doctorate  1.11.2017. Victoria University of Wellington. Viitattu 15.4.2021. (englanniksi)

Aiheesta muualla
----------------

* Kuvia tai muita tiedostoja aiheesta **Patsy Reddy** Wikimedia Commonsissa